
FM piedāvā samazināt Latvijas līdzfinansējuma daļu ES fondu projektos

Piektdien, 27. oktobrī, Finanšu ministrijas (FM) speciālisti tiksies ar Eiropas Komisijas pārstāvjiem, lai pārrunātu iespējas samazināt Latvijas līdzfinansējuma daļu Eiropas Savienības (ES) fondu darbības programmām un palielināt ES fondu finansējuma daļu.

Tādējādi tiktu palielināta ES fondu līdzekļu pieejamība – ja ES finansējuma daļa projekta kopējā finansējumā tiktu palielināta un Latvijas puses līdzfinansējuma daļa samazināta, pieaugtu projektu realizētāju iespēja šos līdzekļus efektīvi apgūt. Katrs ES fondu līdzfinansētais projekts varētu saņemt vairāk ES finansējuma, un projektu realizētājiem tiktu atvieglots finansējuma nodrošināšanas jautājums, jo īstenotājiem (piemēram, pašvaldībām, komersantiem) būtu mazāk jāaizņemas, lai nodrošinātu savu līdzfinansējuma daļu.

Samazinot Latvijas līdzfinansējumu, konkrētām ES fondu aktivitātēm tiktu noteikts lielāks ES fonda finansējums, piemēram, līdz šim noteikto 85% fonda daļu palielinot līdz 95%, kas savukārt samazinātu Latvijas līdzfinansējuma daļu no 15% līdz 5%. Atsevišķiem projektiem iespējamā ES daļa būtu pat 95-100% apjomā no visa finansējuma. Tādējādi ES fondu projektu īstenošana tiktu nodrošināta ar mazāku valsts budžeta līdzekļu apjomu. 

Finanšu ministrija ir izvērtējusi iespējas un sagatavojusi izmaiņas ES fondu darbības programmu finanšu plānos, paredzot kopējo nepieciešamo Latvijas līdzfinansējumu samazināt par 274,7 miljoniem latu no iepriekš plānotajiem aptuveni 537 miljoniem latu 2007.– 2013. gada ES fondu plānošanas periodā.
Ja Eiropas Komisija atbalstīs Latvijas piedāvājumu, Finanšu ministrija gatavos grozījumus ES fondu darbības programmās, tuvākajā laikā tos saskaņojot ar ES fondu uzraudzības komitejas pārstāvjiem un pēc tam virzot uz Ministru kabinetu. Visām trim ES fondu darbības programmām ir izstrādāts savs finanšu plāns, kuru Ministru kabinets ir apstiprinājis vienlaicīgi ar katras darbības programmas apstiprināšanu attiecīgi 2007. un 2008. gadā.

